
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] након спроведеног испитног поступка контроле законитости и правилности рада Градске управе за инспекцијске послове и комуналну милицију града Крагујевца, покренутог по притужби АА, Заштитник грађана је сачинио следећи [1:  „Сл. гласник РС“, бр. 98/06 и 115/21;]  [2:  „Сл. гласник РС“, бр. 105/2021] 



ИЗВЕШТАЈ О СЛУЧАЈУ 
СА ПРЕПОРУКАМА

Заштитник грађана је 13. децембра 2023. године примио притужбу АА из које произилази незадовољство поступањем надлежних органа града Крагујевца у вези са радом привредног друштва … д.о.о. у насељу ….
Наиме, притужилац истиче да грађани крагујевачког насеља … већ више од четири године имају проблем са фирмом … д.о.о. у свом насељу, а која се бави производњом пелета и то обрадом отпадног намештаја и других дрвних прерађевина. Притужбом се наводи да је проблем настао због чињенице да се ова активност обавља на отвореном, у супротности са добијеном дозволом за рад која подразумева да се дата делатности обавља у затвореном простору.
Притужилац посебно истиче да због овога мештани насеља не могу да отворе прозоре, изнесу веш напоље, као и да имају много здравствених проблема, услед чега су се жалили бројним локалним и државним инспекцијама, које су и изрекле забрану обављања делатности. Међутим, како се наводи, иста и до данас није обустављена, односно надзирани субјект и даље несметано ради, и поред поднетих пријава за привредни преступ.
Из даљих навода притужбе и приложене документације произилази да је притужилац 28. октобра 2020. године од надлежне службе Градске управе града Крагујевца примио обавештење у вези са принудним извршењем решења c из чега следи да у датом тренутку нису постојале техничке могућности за принудно извршење решења, као и печаћење просторија, а с обзиром да након промене назива органа и систематизације није обезбеђен суви или метални жиг.
Такође се у притужби наводи да су у међувремену окончани судски поступци започети 2021. године, те да су списи овог случаја од јануара 2023. године достављени правној служби Градске управе града Крагујевца на даље поступање.
Поступајући по притужби, Заштитник грађана је закључком дел. бр. 32903 од 19. децембра 2023. године покренуо испитни поступак оцене законитости и правилности рада Градске управе за инспекцијске послове и комуналну милицију града Крагујевца и затражио изјашњење о основаности навода из притужбе, а истовремено се обратио и Министарству заштите животне средине ради прикупљања свих релевантних информација.

Градска управа за инспекцијске послове и комуналну милицију града Крагујевца је актом број …/2023 од 12. јануара 2024. године доставила Заштитнику грађана изјашњење о поступању надлежних инспектора приликом спровођења поступка инспекцијског надзора према надзираном субјекту ПД … д.о.о. Крагујевац, као и пратећу документацију.

[bookmark: _GoBack]Приложеном информацијом Заштитник грађана је обавештен о ванредном инспекцијском надзору извршеном 5. јуна 2019. године по представкама грађана из Улице … у …, а која се односила на загађење ваздуха и емитовање буке са локације на којој послује привредно друштво … д.о.о. Крагујевац. Наведено је да је надзираном субјекту најпре записником наложено отклањање утврђених неправилности, а потом и Решењем број …/19 од 23. јула 2019. године, којим је истом забрањено да обавља третман отпада на отвореном простору парцеле, ван пословних хала на кат. парцели број … КО Крагујевац I и наређено да у року од 20 дана спроведе радни план постројења за управљање отпадом - уклањањем технолошке опреме, машина и расутог прашкастог отпада са локације на отвореном делу кп.бр. … КО Крагујевац 1, у ул. … у Крагујевцу. Како надзирани субјект није поступио по донетом решењу, инспектор за заштиту животне средине је 25. септембра 2019. године надлежном јавном тужилаштву поднео пријаву за привредни преступ против Привредног друштва … д.о.о. Крагујевац и његовог одговорног лица. Надаље произилази да, како је надзирани субјект и поред донетог решења и поднете пријаве за привредни преступ, наставио да обавља део производње и складишти веће количине неопасног отпада у расутом стању на отвореном простору, Решењем Градске управе за просторно планирање, урбанизам и изградњу и заштиту животне средине града Крагујевца број …/18 од 31. децембра 2019. године оператеру … д.о.о. Крагујевац одузета је интегрална дозвола за складиштење и третман неопасног отпада за наведену парцелу, након чега је поступајућа инспекција за заштиту животне средине донела и Решење број …/2019 од 21. октобра 2020. године којим се забрањује рад постројења и коришћење опреме за третман неопасног отпада и складиштење неопасног отпада до прибављања дозволе. С обзиром да је надзирани субјект и даље обављао делатност супротно донетим решењима, против истог је 9. фебруара 2021. године поднета и друга пријава за привредни преступ.
Надаље следи да је поступајућа инспекција за заштиту животне средине новим Решењем број …/2022 од 13. априла 2022. године поново забранила надзираном субјекту рад постројења и коришћење опреме за третман неопасног отпада, као и уклањање ускладиштеног отпада на кат. парцели број … КО Крагујевац 1, а с обзиром да је након поништаја првобитног решења о одузимању интегралне дозволе у поновљеном поступку донето ново решење. Међутим, како даље следи, и приликом контролног заједничког инспекцијског надзора са републичким инспектором за заштиту животне средине поново је утврђено да надзирани субјект и даље обавља делатност управљања отпадом на предметној локацији без дозволе надлежног органа.
У међувремену, како се наводи, пресудама Привредног апелационог суда су потврђене пресуде Привредног суда у Крагујевцу којима су окривљени оглашени кривим за привредни преступ и осуђени на плаћање новчане казне.
Што се тиче тока самог инспекцијског поступка, истакнуто је да је исти вођен по службеној дужности док су представке грађана имале дејство иницијативе, при чему је и притужилац, као подносилац представке био више пута обавештаван о току поступка, те да у конкретном случају нису повређена права притужиоца као подносиоца представке.

Посебно је напоменуто да још увек није донето решење о извршењу решења број …/2022 од 13. априла 2022. године, с обзиром да се најпре чекао исход покренутог управног спора с обзиром на већ једном поништено решење о одузимању интегралне дозволе, као и с обзиром да би принудним спровођењем решења било повређено право других правних лица. Наиме, истакнуто је да даље извршење датог решења подразумева печаћење објеката и постројења која се користе за обављање делатности управљања отпадом, али да се објекти број 1 и број 3 на кат. парцели налазе у приватној својини Привредног друштва „…“ д.о.о. које није странка у поступку, као с обзиром да је на истој адреси (…) регистровано седиште још једног правног лица коме би био онемогућен приступ и коришћење просторија у седишту. Истовремено је наведено да је на кат. парцели … КО Крагујевац 1, на којој се складишти неопасан отпад уписано девет ималаца права на парцели, па се извршење решења не може спроводити на начин којим би се тим субјектима онемогућило коришћење предметне парцеле.
У погледу дела решења којим је наложено уклањање ускладиштеног отпада, истакнуто је да се ради о неколико хиљада тона отпада чије уклањање захтева ангажовање оператера са дозволом за транспорт неопасног отпада, проналажење нове локације, као и улагање великих новчаних средстава која су неопходна за спровођење извршења, услед чега је значајно отежана реализација извршења решења.
Надаље је напоменуто да је надзирани субјект делимично и поступио по налозима поступајућег инспектора тако што је производне машине – глодалицу и централну дробилицу са отвореног простора пребацио у затворени део производних објеката, међутим исто није било од утицаја на даљи ток управног поступка, с обзиром да су ове радње предузете након одузимања интегралне дозволе за третман и складиштење неопасног отпада.
У погледу поступања грађевинске инспекције, истакнуто је да је Решењем главног грађевинског инспектора број …/2020-… од 18. фебруара 2020. године наложено надзираном субјекту да уклони изведене радове на изградњи помоћних објеката – надстрешнице и силоса за отпрашивање млевене масе за производњу пелета, те да даље поступање подразумева доношење решења о извршењу и спровођење управног извршења, уз напомену да је поступајући главни грађевински инспектор дужи временски период био одсутан због озбиљно нарушеног здравственог стања, а што је значајно утицало на поступање у овом предмету.
Министарство заштите животне средине је актом број …/2023 од 5. фебруара 2024. године Заштитнику грађана доставило документацију којом исто располаже, укључујући, између осталог, и Записник о инспекцијском надзору од стране републичког инспектора за заштиту животне средине број …/2022-04 од 5. октобра 2022. године којим се само констатују мере које је већ предузела инспекција за заштиту животне средине града Крагујевца у датом случају.


* * *

Уставом Републике Србије[footnoteRef:3] је загарантовано право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину.  [3:  "Сл. гласник РС", бр. 98/2006 и 115/2021.] 

Према одредбама Закона о општем управном поступку[footnoteRef:4], извршење спроводи орган који је донео првостепено решење (члан 193. став 1.). Орган који је надлежан за спровођење извршења издаје решење о извршењу по службеној дужности или на предлог тражиоца извршења, у року од осам дана од подношења предлога. Решење о извршењу садржи утврђење о томе када је решење постало извршно, време, место и начин извршења и налог тражиоцу извршења да унапред положи одређену суму новца за покривање трошкова извршења. Решењем о извршењу може да се одреди додатни рок за извршење обавезе или да се обавеза изврши одмах. О решењу о извршењу обавештава се извршеник и тражилац извршења ако је донето на његов предлог. Трошкове извршења сноси извршеник, о чему се по завршетку извршења доноси допунско решење.(члан 196.) Ако се извршеникова обавеза састоји од радње коју може предузети и друго лице, а извршеник радњу не предузме у целини или је предузме делимично, радња се предузима преко другог лица, о трошку извршеника. У том случају орган који спроводи извршење решењем може наложити извршенику да положи износ који је потребан за подмирење трошкова извршења, а да се обрачун накнадно сачини. (члан 197.) Орган који спроводи извршење принудиће извршеника да испуни обавезе изрицањем новчане казне, ако извршење преко другог лица није могуће или није погодно да се постигне сврха извршења. Новчана казна изриче се решењем. (члан 198. став 1.) Извршење се спроводи непосредном принудом ако сврха извршења обавезе не може да се постигне извршењем преко другог лица или изрицањем новчане казне. (члан 200. став 1.) [4:  „Сл. гласник РС“, бр. 18/2016, 95/2018 - аутентично тумачење и 2/2023 - одлука УС.] 

Према одредбама члана 2. став 2. Закона о инспекцијском надзору[footnoteRef:5], инспекцијски надзор је посао државне управе чија садржина и појам су утврђени законом којим се уређује рад државне управе, кога врше органи државне управе, органи аутономне покрајине и органи јединица локалне самоуправе, с циљем да се превентивним деловањем или налагањем мера обезбеди законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе.  [5:  "Сл. гласник РС", бр. 36/2015, 44/2018 - др. закон и 95/2018.] 

Сходно члану 41. овог закона, надзирани субјекат је дужан да, у року од осам дана од дана истека рока за предузимање мера изречених решењем инспектора, обавести инспекцију о извршењу изречених мера, осим када је решењем којим су наложене хитне мере ради спречавања или отклањања опасности по живот или здравље људи, животну средину или биљни или животињски свет одређен краћи рок. Инспектор прати извршење решења које је донео и врши канцеларијски или теренски контролни инспекцијски надзор да би утврдио да ли су мере које су изречене решењем извршене, подноси захтев за покретање прекршајног поступка ако субјекат не изврши, односно не обезбеди спровођење извршења извршног решења и о стању извршења подноси редован месечни извештај руководиоцу инспекције. На захтев руководиоца инспекције, инспектор подноси посебне извештаје. Инспекција нарочито и појачано прати да ли је нерегистровани субјекат без одлагања покренуо прописани поступак за упис у одговарајући регистар или евиденцију, прибављања сагласности надлежног органа или организације или пријаве надлежном органу или организацији, и да ли се придржава забране обављања делатности или вршења активности до испуњења за то прописаних услова, као и да ли је отклонио друге откривене незаконитости. (…) Инспектор може изрећи новчану казну у извршењу решења посредном принудом, поред правног лица, и одговорном лицу у правном лицу. Новчане казне изречене у извршењу решења посредном принудом извршава јавни извршитељ, у складу са прописима којима се уређује извршење и обезбеђење. Ако су испуњени услови да се решење изврши непосредном принудом, инспектор може извршити печаћење објеката, просторија, постројења, односно комплекса, машина, опреме или простора, у складу са законом. (…) Печаћење мора бити извршено тако да се предмети печаћења не могу отворити без повреде печата. Инспектор обавештава надзираног субјекта да скидање и повреда службеног печата представља кривично дело и сачињава записник о извршењу решења. 
У поступку извршења решења непосредном принудом, може се одредити и други начин принудног извршења којим ће се онемогућити улазак, односно употреба предмета печаћења, као и одговарајуће означавање објеката и других предмета, у складу са законом. (члан 41. став 12.)
Инспекција прати пословање и поступање надзираног субјекта према коме су изречене и извршене мере предвиђене овим законом, како би се обезбедило да тај субјекат настави да послује и поступа законито и безбедно, а штетне последице по законом заштићена добра, права и интересе спречиле већ када се утврди да постоје рани знаци вероватноће њиховог настанка. (члан 41. став 13.)
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Органи управе су, у оквиру начела управног поступка и принципа добре управе дужни да странкама омогуће што лакшу заштиту својих права и интереса, водећи рачуна да остваривање њихових права и правних интереса не буде на штету права и правних интереса других, нити у супротности са законом утврђеним јавним интересима.
Административно извршење донетог управног акта спроводи се ради усаглашавања чињеничног стања са стањем које је утврђено решењем, и оно је циљ доношења управног акта и читавог управног поступка. Неизвршење решења која су постала извршна представља незаконито и неефикасно поступање органа управе који у правном систему ствара правну несигурност, а код грађана оправдану сумњу у непристрасност органа управе и његових запослених. Сходно принципима добре управе, органи јавне власти и јавни службеници поштују и остварују очекивања која грађани оправдано имају или која су код њих ти или други органи или службеници створили.

* * *

Сагледавајући наведене прописе и податке до којих се дошло током спроведеног поступка контроле правилности и законитости рада Градске управе за инспекцијске послове и комуналну милицију града Крагујевца, Заштитник грађана закључује да је сам поступак инспекцијског надзора до спровођења решења којим су утврђене неправилности и наложене одређене мере надзираном субјекту, текао у складу са правилима поступка, као и да је притужилац, као подносилац представке био обавештаван о току и исходу поступка инспекцијског надзора, што и није било спорно. Такође, Заштитник грађана нарочито оцењује да је поступајући инспекцијски орган у контролним инспекцијским надзорима контролисао, односно пратио да ли надзирани субјект поштује, односно примењује изречене мере, те да је с тим у вези у два наврата и поднео пријаву за привредни преступ, као и иницирао и одузимање дозволе у датом случају.
Међутим, на основу изјашњења органа и наведених одредаба закона који се тичу извршења управних аката, произилази да Градска управа за инспекцијске послове и комуналну милицију града Крагујевца и поред изнетих разлога који су по наводима органа спречавали односно отежавали спровођење извршења, није предузела све мере предвиђене прописима у циљу спровођења извршења преко другог лица, као и посредном, а потом и непосредном принудом. 
Наиме, у погледу дела решења којим се надзираном субјекту изриче забрана обављања делатности управљања отпадом без дозволе надлежног органа, произилази да поступајући орган, као доносилац предметног акта, није покушао да решење у овом делу, а које се не може извршити преко другог лица, спроведе најпре изрицањем новчане казне надзираном субјекту као правном лицу и његовом одговорном лицу и на тај начин покуша да принуди извршеника да поступи по својој обавези из решења. Ова новчана казна се може поново изрицати све док надзирани субјект не испуни своју обавезу, при чему се исте уплаћују управо у корист буџета из којег се финансира орган који је изрекао новчану казну, односно инспекција.
Истовремено, имајући у виду наведене околности које по речима контролисаног органа онемогућавају печаћење објеката и постројења, Заштитник грађана оцењује да је у датој ситуацији, сходно наведеним одредбама закона, орган у обавези да спроведе извршење непосредном принудом тек уколико решење није могуће спровести изрицањем новчане казне, при чему се, осим печаћења, могу размотрити и други могући начини принудног извршења којим ће се онемогућити улазак, односно употреба предмета печаћења, као и одговарајуће означавање објеката.
С друге стране, у погледу дела решења којим је наложено уклањање ускладиштеног отпада, а које се може спровести преко другог лица, као и имајући у виду околности које по речима контролисаног органа отежавају спровођење истог, између осталог, и с обзиром да треба уложити велика новчана средства која иницијално сноси град Крагујевац, Заштитник грађана констатује, сходно наведеним одредбама закона, да орган који спроводи извршење може да од извршеника тражи и да положи износ који је потребан за подмирење трошкова извршења, и на тај начин исцрпи своја законска овлашћења у циљу спровођења предметног решења преко другог лица.
У том погледу, иако је инспекција за заштиту животне средине града Крагујевца у више наврата од 2019. године надзираном субјекту изрицала забране и налагала предузимање мера, произилази да циљ инспекцијског надзора ипак није остварен, с обзиром да се донета решења не поштују, односно с обзиром да није обезбеђена законитост и безбедност пословања и поступања надзираног субјекта. 
С тим у вези, Заштитник грађана је става да непредузимање свих активности и мера које закон даје на располагању инспекцијским органима у циљу спровођења донетих решења отвара могућност, као и у конкретном случају, да надзирани субјект и поред донетих решења, изречених забрана, одузетих дозвола, а потом и утврђене одговорности за привредни преступ, већ пет година ипак наставља да обавља своју делатност.
Такође, с обзиром да се у датом случају ради о спровођењу решења инспекцијског органа из области заштите животне средине, Заштитник грађана је мишљења да се нарочито у овој ситуацији мора посветити већа пажња спровођењу донетих решења, с обзиром да последице обављања делатности у супротности са законима из ове области, могу бити несагледиве по животну средину, а тиме и здравље људи, чиме се крши и уставом загарантовано право грађана.
На крају, ни поступајућа грађевинска инспекција града Крагујевца, ни након више од четири године од доношења решења о уклањању изведених радова, није издала решење о извршењу истог, нити предузела било какве даље мере у циљу спровођења истог. Одсуство поступајућег грађевинског инспектора не може представљати оправдање за неспровођење управног акта, већ обавезу органа који је акт донео да, сходно својој одговорности, предузме све неопходне мере, укључујући и евентуалну кадровску реорганизацију како би поступање по свим предметима било благовремено и ажурно и у складу са циљем инспекцијског надзора.
[bookmark: _Hlk167797507][bookmark: _Hlk167797529]На основу напред наведеног, те имајући у виду да је утврдио пропусте у раду поступајућег органа на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће препоруке:



I
[bookmark: _Hlk167797568]Потребно је да Градска управа за инспекцијске послове и комуналну милицију града Крагујевца без одлагања и у што скоријем року по службеној дужности изда решење о извршењу решења број …/2022 од 13. априла 2022. године, те даље предузме све неопходне мере у циљу спровођења истог у делу преко другог лица и уз налог извршенику да положи износ који је потребан за подмирење трошкова извршења.

II
[bookmark: _Hlk167797594]Потребно је да Градска управа за инспекцијске послове и комуналну милицију града Крагујевца без одлагања и у што скоријем предузме све неопходне мере у циљу спровођења извршења Решења број …/2022 од 13. априла 2022. године у делу којим је изречена забрана, и то најпре посредном принудом, односно изрицањем новчаних казни, а потом евентуално и извршење непосредном принудом.

III
Потребно је да Градска управа за инспекцијске послове и комуналну милицију града Крагујевца без одлагања и у што скоријем року по службеној дужности изда решење о извршењу решења главног грађевинског инспектора број …/20-… од 18. фебруара 2020. године, те даље предузме све неопходне мере, сагласно позитивноправним прописима и прописаним критеријумима, у циљу његовог спровођења.

IV
[bookmark: _Hlk167797871]Потребно је да Градска управа за инспекцијске послове и комуналну милицију града Крагујевца у свом будућем раду благовремено, ефикасно и доследно спроводи све сопствене одлуке, поштујући оправдана и разумна очекивања грађана, те активније предузима све законом прописане мере у циљу спровођења извршења, водећи рачуна о начелу сразмерности.

Градска управа за инспекцијске послове и комуналну милицију града Крагујевца обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Градска управа за инспекцијске послове и комуналну милицију града Крагујевца у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

	
ЗАМЕНИЦА ЗАШТИТНИКА ГРАЂАНА

	

	др Наташа Тањевић

